Pichliač zelinový

**Pichliač zelinový** () je trváca bylina z rodu pichliač (*Cirsium*) z čeľade astrovité (*Asteraceae*). Je to hojný druh vlhkých lúk a lužných lesov. Kvitne v júni až októbri. 

## Opis
Pichliač zelinový je trváca bylina s uzlovito zhrubnutým podzemkom. Byľ je priama, vysoká 50 až 150 cm, len hore chudobne krátko rozkonárená. Stonka je dutá, plytko ryhovaná, holá alebo roztratene páperistá. 

Listy sú mäkké, po oboch stranách  svetlo zelené, na rube s výraznou žilnatinou. Sú holé alebo roztratene páperisté, na okraji mäkko ostnaté, dolné v obryse vajcovité až elipsovité, hlboko laločnaté až hlboko perovito delené. Horné listy so srdcovitou bázou sú podlhovasto kopijovité, perovito zárezové alebo nedelené. Pichliač zelinový je veľmi variabilný druh, predovšetkým v tvare, veľkosti a členení listov, pretože se často kríži s ostatnými druhmi pichliačov.  

Súkvetia (úbory) bývajú v počte dva až šesť a sú stopkaté. Podporné listene pod úbormi bývajú vajcovité, bledozelené a nedelené. Zákrov má v priemere 15 až 25 mm. Koruna je bledožltá, veľká 15 až 25 mm. Rúrkovité kvety sú žlté, zriedka červenkasté. Nažky sú veľké 4 až 5,5 mm, perovitý chocholec je dlhý 15 až 30 mm.

## Rozšírenie
Pichliač zelinový je Európsky druh, na sever zasahuje po južnú Škandináviu, na juh po južné Francúzsko, severné Taliansko, Bulharsko a na východ až po Sibír a Kazachstan.

## Ekológia
Pichliač zelinový je hojný druh vlhkých lúk a lužných lesov od nížin až po horský vegetačný stupeň. Rastie aj popri potokoch a pri prameništiach. Vyhovujú mu pôdy vlhké až mokré, výživné, často vápenaté, zásadité až mierne kyslé, rašelinové, humózne, piesočnaté i hlinité. Rastie predovšetkým v miernych biómoch.  Kvitne v júni až októbri. Opeľujú ho včely,  muchy, motýle a chrobáky. 
Jedným z najdôležitejších abiotických faktorov prostredia pre rastliny je dostupnosť svetla. Pichliač zelinový má vďaka svojej veľkosti a veľkému povrchu listov ľahký prístup k slnečnému žiareniu počas väčšiny dňa. Ostatné druhy rastúce v jeho okolí sú tienené, s obmedzeným prístupom k svetlu. Zníženie svetla má rovnaký vplyv aj na zmenu teploty a vlhkosti pôdy. 

## Význam a využitie
Na základe výskumu chemického zloženia a variability prchavých zložiek zo súkvetí pichliača zelinového sa dokázala prítomnosť prírodného prchavého oleja thymol (*thymol*) v hodnote 4,6% a karvakrolu (*carvacrol*) v hodnote 0,5%.  Karvakrol je tiež prírodný prchavý olej a používa sa ako potravinová prísada, antimikrobiálne činidlo a agrochemikália. 

Mladé listy nazbierané pred kvitnutím rastliny sa v minulosti používal ako stolová zelenina. Koreň je bohatý na škrob inulín, ktorý ľudia nedokážu stráviť. Tento tak prechádza priamo cez tráviacu sústavu a u niektorých ľudí fermentuje, čím vzniká plynatosť.  

## Galéria

(ms) Cirsium oleraceum 2.jpg |  Pichliač zelinový; rozvinuté súkvetie a listy na vrchole rastliny (august)
(ms) Cirsium oleraceum 3.jpg |  Pichliač zelinový; tvar listu v strede stonky (leto)
(ms) Cirsium oleraceum 4.jpg |  Pichliač zelinový; laločnatý list v spodnej časti stonky (leto)
(ms) Cirsium oleraceum 5.jpg |  Pichliač zelinový; laločnatý list v spodnej časti stonky (leto)
(ms) Cirsium oleraceum 6.jpg |  Pichliač zelinový; dutá stonka (jeseň)
(ms) Cirsium oleraceum 7.jpg |  Pichliač zelinový; rez stonkou (jeseň)
(ms) Cirsium oleraceum 8.jpg |  Pichliač zelinový; rez súkvetím (jeseň)
(ms) Cirsium oleraceum 9.jpg |  Pichliač zelinový; kŕmiace sa muchy (júl)
(ms) Cirsium oleraceum 10.jpg |  Pichliač zelinový; dozreté semená (august)
(ms) Cirsium oleraceum 11.jpg |  Pichliač zelinový; chocholec s perovitou štruktúrou (bez semena)
(ms) Cirsium oleraceum 12.jpg |  Pichliač zelinový; dospelá rastlina (august)


## Referencie

zelinový
Kategória:Flóra na Slovensku